Document ID: /roh_data/filtered/fineweb-2-filterrobots_roh.jsonl.gz/47264

As imaginai il scenari suandant: Nus sa chattain en il proxim avegnir. La glieud patescha da las consequenzas da la midada dal clima. Catastrofas da la natira, sco era mancanza da nutriment tutgan tar il mintgadi. In di han 6 giuvens e giuvnas da fugir d'in incendi – e chattan susta en in bunker sut Cuira. La situaziun en là daventa dentant adina pli tendida – e pli privlusa che l'incendi ordadora
Quai è l'istorgia da la webseria «Schuldig» ch'è questa stad vegnida filmada en in bunker sut Cuira. 30 giuvnas e giuvens han investì quasi tut lur temp liber per quest project – e quai per tant sco nagina paja. La seria da quatter episodas è numnadamain ina producziun da low budget. Grazia ad in crowdfunding e promuziun da cultura èn els dentant tuttina vegnids ensemen cun bun 50'000 francs.
Il plan oriund è stà da simplamain metter sin Youtube la seria. Il ristg da svanir en las massas da videos fiss uschia stà grond. Curt avant la filmada han els dentant survegnì resposta da SRF, che ha gust da la seria e vegn ad emetter ella online. Quai saja tant ina gronda schanza – sco era in grond squitsch. Els sajan dentant persvas, che lur webseria vegnia a cuntentar tuts.